Vibeke Grave (S), 2011-02-03:
Beslutningsforslaget fra SF om indførelse af afstandsbaseret hastighedskontrol peger på en ny metode til at fortsætte den positive udvikling, vi har haft i de seneste år i form af nedsættelse af antallet af trafikulykker og trafikdræbte.
2010 blev nemlig det år, hvor færrest trafikanter blev dræbt i trafikken.
Antallet af trafikdræbte har ikke været lavere siden 1920’erne og er et fald i forhold til 2009 på 13,2 pct.
Også antallet af tilskadekomne er faldet med mere end 17 pct. fra året før.
Denne positive udvikling har flere årsager.
Nedsat fart hos bilisterne er en af dem.
Det bekræfter formanden for Havarikommissionen for vejtrafikulykker, Sven Krarup Nielsen, i forbindelse med offentliggørelse af ulykkestallene.
Socialdemokraterne har gennem alle årene arbejdet positivt i Færdselssikkerhedskommissionen for at finde og udvikle metoder til at få nedbragt antallet af trafikulykker.
Det har vi gjort ud fra den holdning, at én trafikulykke er en for meget.
Vi ved, at hver tredje trafikulykke sker på landevejene.
Derfor er det også på landevejene, at der skal sættes ind for at nedbringe ulykkestallet yderligere.
Vi er derfor enige med SF i, at der skal laves tiltag, så der sker en fortsat reduktion af farten på de landevejstrækninger, hvor der er mange svage trafikanter og mange uheld.
Men vi skal også have lavet yderligere tiltag i byerne, hvor svage trafikanter færdes.
Socialdemokraterne mener fortsat, at vi til stadighed skal gå nye veje og finde nye metoder til at nedbringe antallet af trafikdræbte, og derfor har vi også haft den holdning til automatisk trafikkontrol, da det blev diskuterede tidligere i Danmark, at vi med en fornuftig skiltning som i Norge kunne have indført det på et tidligere tidspunkt.
Man valgte dog at lave en forsøgsordning, som nu er gennemført, og det er nu viden fra disse forsøg, som skal bringe os videre i kampen for at nedbringe antallet af ulykker i trafikken.
Derfor synes vi ikke, at man skal tage et af tiltagene ud på nuværende tidspunkt og behandle det særskilt, sådan som der lægges op til i SF's beslutningsforslag.
I SF's beslutningsforslag foreslås nemlig, at regeringen går i gang med at etablere det, der hedder en stræknings-ATK, en forholdsvis ny metode til at beregne bilisternes hastighed over en længere strækning på.
Den metode er endnu så ny, at man i DTU’s nylige rapport konkluderer, at man ikke kan trække på internationale erfaringer, idet de er for få.
Og metoden blev heller ikke anvendt i forbindelse med danske ATK-forsøg.
I DTU-rapporten om forsøget konkluderes det samtidig, at Danmark bør starte med at opsætte punkt-ATK-standere, hvis man politisk kan blive enige om at indføre en landsdækkende automatisk trafikkontrol.
Men rapporten siger samtidig, at man, hvis det kan lade sig gøre, bør tænke på muligheden for en stræknings-ATK i forbindelse med de standere, der sættes op.
Justitsministeren har efterfølgende anmodet Rigspolitiet om et oplæg til indførelse af automatisk frafikkontrol på baggrund af DTU’s rapport.
De skal i samarbejde med Vejdirektoratet komme med forslag til, hvordan man indfører en landsdækkende ATK-ordning, og hvordan den skal ske, og de skal vurdere antallet af ATK-standere, og hvilke typer der skal være.
Socialdemokraterne er som sagt positive over for indførelsen af automatisk trafikkontrol i Danmark, men mener samtidig, at en egentlig stillingtagen til, hvilke løsninger der skal anvendes, bør afvente det oplæg, som Justitsministeriet har bedt om hos Rigspolitiet.